
ASIA
Eurakosken padon kunnossapitoon ja seurantaan liittyvien luvanhaltijan velvoitteiden siirtäminen muuttamalla Länsi-Suomen vesioikeuden päätöstä 20.6.1977 nro 55/1977/ B sekä Turun ja Porin läänin lääninhallituksen päätöstä 1.2.1938 nro 1001, Eura
HAKIJA

Lounais-Suomen ympäristökeskus
ASIAA KOSKEVAT AIEMMAT PÄÄTÖKSET

Turun ja Porin läänin lääninhallitus oli 1.2.1938 antamallaan päätöksellä nro 1001 Eurakosken vesilaitosten omistajien tekemään hakemukseen patolaitoksen laillistamisesta myöntänyt hakijoille luvan rakentaa vesilaitospadon Eurajoen Eurakoskeen. 


Länsi-Suomen vesioikeus on 20.6.1977 antamallaan päätöksellä nro 55/1977 B myöntänyt maatilahallitukselle valtion edustajana luvan Eurajoen yläjuoksun perkaamiseen. Lupaehdon 3) mukaan luvan saajalla oli oikeus uusia Eurakosken padon aukkojen 1−5 sulkulaitteet sellaisiksi, että ne ovat mahdollisimman helposti avattavat ja suljettavat. Lupaehdon 8) mukaan luvan saajan oli pidettävä perattu vesiväylä mahdollisine vahvistuksineen suunnitelman mukaisessa kunnossa. Lisäksi luvan saajan oli huolehdittava lupaehdossa 3) tarkoitettujen, mahdollisesti uudelleen rakennettavien Eurakosken padon aukkojen sulkulaitteiden kunnossapidosta. Lupaehdon 4) mukaan luvan saajan oli merkittävä padossa olevaan vedenkorkeusasteikkoon korkeus 27,77 m ja havaittava vedenkorkeudet kerran viikossa ja tulvan aikana sekä silloin, kun Kauttuan vuorokautinen keskivirtaama on yhtä suuri tai suurempi kuin 7,4 m3/s, kerran päivässä. Tiedot vedenkorkeushavainnoista ja Eurakosken padon avauksista oli toimitettava kuukausittain vesihallituksen hydrologian toimistolle ja Turun vesipiirin vesitoimistolle.

Länsi-Suomen ympäristölupavirasto on 14.9.2006 antamallaan päätöksellä nro 111/2006/4 jättänyt tutkimatta toimivaltaansa kuulumattomana Eurajoen yläosan perkausyhtiön hakemuksen perkausyhtiön vapauttamiseksi Eurakosken padon aukkojen 1–5 sulkulaitteiden kunnossapidosta ja hoidosta ja velvoitteiden siirtämiseksi padon omistajille.
HAKEMUS
Lounais-Suomen ympäristökeskus on 5.6.2008 ympäristölupavirastoon saapuneessa hakemuksessaan pyytänyt muutosta Eurajoen yläjuoksun perkausta koskeviin Länsi-Suomen vesioikeuden päätöksen nro 55/1977 B lupaehtoihin siten, että Eurakosken padon patoluukkujen kunnossapitoa ja vedenkorkeuksien seurantaa koskevat lupavelvoitteet kohdennetaan padon nykyisiin omistajiin ja Suomen valtio perkausluvan haltijana vapautetaan näistä velvoitteista.

Lupaehtoja tulee muuttaa seuraavasti:

1) Lupaehdon 4) velvoitteet tulee kohdistaa padon nykyisiin omistajiin ja tiedot vedenkorkeushavainnoista ja padon avauksista tulee määrätä toimitettaviksi kuukausittain Lounais-Suomen ympäristökeskukselle ja

2) Lupaehdon 8) padon aukkojen sulkulaitteiden kunnossapitovelvoite on kohdistettava padon nykyisiin omistajiin.


Perusteluissaan ympäristökeskus on todennut, että Turun ja Porin lääninhallitus laillisti Eurakosken vesilaitosten (mylly ja saha) omistajien anomuksesta 1.2.1938 annetulla päätöksellä uusitun patolaitoksen. Mylly ja saha tuhoutuivat tulipalossa vuonna 1972, jonka jälkeen vesivoimaa on ryhdytty hyödyntämään vasta vuosina 2006 − 2007 tehdyn voimalaitoksen uusimisen jälkeen.

Länsi-Suomen vesioikeuden 20.6.1977 myöntämän Eurajoen yläjuoksun perkausluvan haltijana toimii nykyisin Lounais-Suomen ympäristökeskus. Lupa sisältää perkauksen lisäksi lupamääräyksiä, jotka koskevat Eurakosken padon kunnossapitoa (osaa patoluukuista) ja seurantavelvoitteita.


Perkauksen toteuttamiseen myönnettiin valtion rahoitusta ja tämän saamiseksi perkausyhtiön tuli antaa sitoumus Eurakosken padon aukkojen nrot 1 – 5 sulkulaitteiden kunnossapidosta ja hoidosta ottaen huomioon edellä mainittujen lupapäätösten lupaehdot. Perkausyhtiö antoi sitoumuksen 14.9.1981 ja patoluukut uusittiin valtion kustannuksella vuosina 1981–82.

Nykyisin Eurakosken padon ja vesivoiman omistavat Esko Suomala, Ritva Toivonen, Pekka Sauramo ja Kalevi Mikkola. Vesivoiman käyttöä varten on perustettu Eurakosken Woima Oy -niminen yhtiö. Eurajoen yläosan perkausyhtiö ja Eurakosken Woima Oy ovat keskenään 6.7.2006 tehneet sopimuksen padon hoito- ja kunnossapitovastuun siirtämisestä perkausyhtiöltä Eurakosken Woima Oy:lle. Osapuolet ovat sopineet, että ne purkavat sopimuksen, kun viranomaiset ovat tehneet asiasta päätöksen ja sopimus jää siten tarpeettomaksi.

Eurakosken padon käyttämisessä on vesioikeuden vuonna 1977 antaman Eurajoen yläjuoksun perkaamista koskevan päätöksen jälkeen tapahtunut olennainen olosuhteiden muutos, kun Eurakosken vesivoima, joka ei mainitun päätöksen antamisen aikaan ollut lainkaan käytössä, on otettu uudelleen käyttöön sähkön tuottamiseksi. Ympäristökeskus on katsonut, että tapahtuneiden olosuhteiden muutosten jälkeen ei voida pitää enää perusteltuna tilannetta, jossa patoluukkujen kunnossapito on jaettu kahdelle eri vastuutaholle ja vedenkorkeuksien ja patoluukkujen avauksista raportointi on osoitettu perkausluvan haltijalle. 

Kokonaisvastuun padon ja sen aukkojen sulkulaitteiden kunnossapidosta, vedenjuoksutuksen säätelemisestä sekä seurantatietojen keräämisestä ja niiden toimittamisesta valvovalle viranomaiselle tulee olla keskitetty taholle, joka hyödyntää patoa ja sen sulkulaitteistoja. Ympäristökeskus on katsonut, että lupavelvoitteet tulee siirtää padon omistajille, jotka halutessaan voivat sopia Eurakosken Woima Oy:n kanssa velvoitteiden hoitamisesta.
HAKEMUKSESTA TIEDOTTAMINEN

Selitys
Ympäristölupavirasto on varannut Eurakosken padon omistajille Esko Suomalalle, Kalevi Mikkolalle, Ritva Toivoselle ja Pekka Sauramolle tilaisuuden selityksen antamiseen hakemuksen johdosta. 


Suomala, Mikkola, Sauramo ja Toivonen ovat selityksessään ilmaisseet tyytyväisyytensä siitä, että Lounais-Suomen ympäristökeskus on ryhtynyt toimenpiteisiin, joilla Eurakosken padon hoitovelvoitteet siirretään Eurajoen yläosan perkausyhtiöltä vesivoiman käyttäjälle. Perkausyhtiön kanssa on jo kirjallisesti sovittu näiden hoitovelvoitteiden siirtämisestä Eurakosken Woima Oy:lle, jonka ainoita osakkaita selityksen antajat tällä hetkellä ovat. 


Eurakosken Woima Oy on voimalan saneerauksen yhteydessä uusinut Eurakosken padon luukun 1 nykyajan vaatimuksia vastaavaksi. Uusitun luukun automaatio on selityksen antamisen aikaan ollut automaatiologiikoiden ohjelmointia vaille valmis. Automaation ja tietotekniikan ansiosta säätö- ja rekisteröintivelvoite on helppo toteuttaa. 


Selityksen antajien mielestä olisi parempi, että padon luukkujen kunnossapito- ja hoitovelvoitteet siirrettäisiin Eurakosken Woima Oy:lle, jolle vesivoiman käyttöoikeus on vuokrattu 1.6.2056 saakka.
Vastaselitys
Ympäristölupavirasto on varannut hakijalle tilaisuuden vastaselityksen antamiseen selityksen johdosta.

Lounais-Suomen ympäristökeskus on ilmoittanut, ettei sillä ole lisättävää tai muutettavaa hakemukseensa.
YMPÄRISTÖLUPAVIRASTON RATKAISU


Ympäristölupavirasto muuttaa Länsi-Suomen vesioikeuden 20.6.1977 antamaa päätöstä nro 55/1977 B siten, että sen lupaehdosta 4) poistetaan toinen kappale ja lupaehdosta 8) ensimmäisen kappaleen toinen virke. Kyseiset lupaehdot kuuluvat tämän jälkeen seuraavasti:

4) Luvan saajan on selvästi merkittävä Eurakosken padossa olevaan vedenkorkeusasteikkoon korkeus 27,77 m.


8) Perattu vesiväylä mahdollisine vahvistuksineen on luvan saajan toimesta pidettävä suunnitelman mukaisessa kunnossa. 

Edellä 2) kohdassa tarkoitettujen uudelleen rakennettujen siltojen kunnossapidosta vastaa asianomainen tienpitäjä, sillan omistaja, haltija tai käyttäjä.

Lisäksi ympäristölupavirasto muuttaa Turun ja Porin läänin lääninhallituksen 1.2.1938 antamaa Eurakosken vesilaitospatoa koskevaa lupapäätöstä nro 1001 siten, että päätökseen lisätään uudet lupaehdot 7) ja 8), jotka kuuluvat seuraavasti:


7) Luvan saajien on havaittava vedenkorkeudet kerran viikossa sekä kerran päivässä tulvan aikana ja silloin, kun Kauttuan vuorokautinen keskivirtaama on yhtä suuri tai suurempi kuin 7,4 m3/s. Näistä havainnoista samoin kuin Eurakosken padon avauksista on pidettävä kirjaa, joka on säilytettävä niin, että asianomaisella on tilaisuus siihen tutustua. Tiedot vedenkorkeushavainnoista ja Eurakosken padon avauksista on kuukausittain toimitettava Lounais-Suomen ympäristökeskukselle.


8) Luvan saajien on huolehdittava Eurakosken padon ja sen aukkojen sulkulaitteiden kunnossapidosta.

Perustelut 
Annettaessa Länsi-Suomen vesioikeuden päätöstä nro 55/1977 B 20.6.1977 ei Eurakosken pato ollut voimalaitoskäytössä. Kun silloin annettiin lupa Eurajoen perkaukseen ja samalla Eurakosken padon aukkojen 1 – 5 sulkulaitteiden uusimiseen, oli tarkoituksenmukaista antaa luvan saajalle sen luvan yhteydessä myös määräykset padon uudelleen rakennettavien sulkulaitteiden kunnossapidosta sekä vedenkorkeuksien ja padon aukkojen avaamisten havainnoinnista. 

Sittemmin olosuhteet padolla ovat olennaisesti muuttuneet voimalaitoksen uusimisen ja käyttöönoton myötä. Muutoksen johdosta patoa koskevat kunnossapitomääräykset sekä velvoitteet vedenkorkeushavainnoista ja padon avauksia koskevista kirjauksista on tarkoituksenmukaisinta sisällyttää Eurakosken vesilaitospatoa koskevaan lääninhallituksen päätökseen 1.2.1938 nro 1001, joka sisältää myös luvan saajien oikeudet laitoksesta saatavaan hyötyyn. Muutokset ovat merkitykseltään vähäisiä eivätkä ne loukkaa toisen oikeutta tai etua. Nykyisestä tilanteesta aiheutuu epäselvyyttä vastuista ja asianomainen viranomainen on perkausluvan haltijana hakenut määräysten muuttamista.  

Nyt tehdyillä edellä mainittujen päätösten muutoksilla Lounais-Suomen ympäristökeskus vapautuu sille aikanaan siirtyneistä Eurajoen yläjuoksun perkauslupaan liittyvistä Eurakosken padon kunnossapito- ja vedenkorkeuden tarkkailuvelvoitteista ja kyseiset velvoitteet siirtyvät padon omistajille patoa koskevan vesilaitosluvan haltijoina. Tarvittaessa he voivat siirtää sopimuksella velvoitteet edelleen yhtiölle, joka käyttää vesivoimaa ja alueita sekä vesilaitoslupaan kuuluvia oikeuksia. 
Lainkohta

Vesilain 16 luvun 32 §
Käsittelymaksu ja sen määräytyminen
500,50 euroa
Sovellettu säädös
Käsittelymaksu määräytyy valtion maksuperustelain (150/1992) perusteella ympäristöministeriön antaman asetuksen ympäristölupaviraston maksullisista suoritteista (1388/2006) 2 §:n mukaisesti. Asetuksen maksutaulukon mukaan maksu on 770 euroa (muu vesilain mukainen päätös), mutta se peritään 35 % taulukon mukaista maksua alempana, koska asian käsittelyn vaatima työmäärä on taulukossa mainittua pienempi.

MUUTOKSENHAKU
Päätökseen saa hakea muutosta Vaasan hallinto-oikeudelta

valittamalla.

Liite

Valitusosoitus




Leena Simpanen


Jukka Leinonen

Esko Vähäsöyrinki





Sinikka Laitakari
Päätöksen tekemiseen ovat osallistuneet ympäristöneuvokset Leena Simpanen, Jukka Leinonen (tarkastava jäsen) ja Esko Vähäsöyrinki. Asian on esitellyt esittelijä Sinikka Laitakari.

VALITUSOSOITUS

Valitusviranomainen
Länsi-Suomen ympäristölupaviraston päätökseen saa hakea valittamalla muutosta Vaasan hallinto-oikeudelta. Asian käsittelystä perittävästä maksusta valitetaan samassa järjestyksessä kuin pääasiasta. 

Valitusaika
Määräaika valituksen tekemiseen on kolmekymmentä (30) päivää tämän päätöksen antopäivästä sitä määräaikaan lukematta. Valitusaika päättyy 9.10.2009.
Valitusoikeus
Päätöksestä voivat valittaa ne, joiden oikeutta tai etua asia saattaa koskea, sekä vaikutusalueella ympäristön-, terveyden- tai luonnonsuojelun tai asuinympäristön viihtyisyyden edistämiseksi toimivat rekisteröidyt yhdistykset tai säätiöt, asianomaiset kunnat, alueelliset ympäristökeskukset, kuntien ympäristönsuojeluviranomaiset ja muut asiassa yleistä etua valvovat viranomaiset.

Valituksen sisältö
Valituskirjelmässä, joka osoitetaan Vaasan hallinto-oikeudelle, on ilmoitettava

· 
päätös, johon haetaan muutosta

· 
valittajan nimi ja kotikunta

· 
postiosoite ja puhelinnumero ja mahdollinen sähköpostiosoite, joihin asiaa koskevat ilmoitukset valittajalle voidaan toimittaa (mikäli yhteystiedot muuttuvat, on niistä ilmoitettava Vaasan hallinto-oikeudelle, PL 204, 65101 Vaasa, sähköposti vaasa.hao@oikeus.fi)

· 
miltä kohdin päätökseen haetaan muutosta 

· 
mitä muutoksia päätökseen vaaditaan tehtäväksi

· 
perusteet, joilla muutosta vaaditaan

· 
valittajan, laillisen edustajan tai asiamiehen allekirjoitus, ellei valituskirjelmää toimiteta sähköisesti (telekopiolla tai sähköpostilla)

Valituksen liitteet
Valituskirjelmään on liitettävä

· 
asiakirjat, joihin valittaja vetoaa vaatimuksensa tueksi, jollei niitä ole jo aikaisemmin toimitettu viranomaiselle

· 
mahdollisen asiamiehen valtakirja tai toimitettaessa valitus sähköisesti selvitys asiamiehen toimivallasta

Valituksen toimittaminen ympäristölupavirastoon


Valituskirjelmä liitteineen on toimitettava kaksin kappalein Länsi-Suomen ympäristölupaviraston kirjaamoon. Valituskirjelmän on oltava perillä määräajan viimeisenä päivänä ennen virka-ajan päättymistä. Valituskirjelmä liitteineen voidaan myös lähettää postitse, telekopiona tai sähköpostilla. Sähköisesti (telekopiona tai sähköpostilla) toimitetun valituskirjelmän on oltava toimitettu niin, että se on käytettävissä vastaanottolaitteessa tai tietojärjestelmässä määräajan viimeisenä päivänä ennen virka-ajan päättymistä. 

Länsi-Suomen ympäristölupaviraston yhteystiedot


käyntiosoite:

Asemapäällikönkatu 14, 00520 Helsinki

postiosoite: 

PL 115, 00231 Helsinki

puhelin: 

(vaihde) 020 610 121
telekopio: 

(09) 726 0233

sähköposti:

kirjaamo.Lsy@ymparisto.fi

aukioloaika: 

klo 8 - 16.15

Oikeudenkäyntimaksu
Valittajalta peritään asian käsittelystä Vaasan hallinto-oikeudessa oikeudenkäyntimaksu 89 euroa. Tuomioistuinten ja eräiden oikeushallintoviranomaisten suoritteista perittävistä maksuista annetussa laissa on erikseen säädetty eräistä tapauksista, joissa maksua ei peritä.
